ตลาดบางกะปิ
**ย่านบางกะปิ** เป็นย่านการค้าแห่งหนึ่งในเขตบางกะปิ กรุงเทพมหานคร มีศูนย์กลางอยู่บริเวณตลาดบางกะปิ มีตลาดย่อย รวม 5 ตลาด เป็นของกรุงเทพมหานคร 2 ตลาด ได้แก่ ตลาดบางกะปิ และตลาดบางกะปิ 3 และตลาดเอกชน 3 ตลาดคือ ตลาดลาดพร้าว 123 ตลาดนัดบางกะปิ และตลาดอาภาพร มีห้างสรรพสินค้า ได้แก่ เดอะมอลล์ แมคโคร โลตัส ตะวันนา และพันธุ์ทิพย์ พลาซ่า รวมถึงมีตลาดแฮปปี้แลนด์และต่อยอดเฟรช

ประวัติ
-------

### ทุ่งบางกะปิ

แต่ก่อนนั้นบางกะปิเป็นทุ่งกว้าง ซึ่งเป็นส่วนหนึ่งของทุ่งหลวง ที่มีอาณาบริเวณตั้งแต่ใต้กรุงศรีอยุธยาลงมาจนถึงกรุงเทพมหานคร เป็นป่าประเภทป่าบึง (Swamp forest) มีสัตว์ป่าหลายชนิดตั้งแต่เสือ ช้าง กระทิง เก้ง กวาง เนื้อทราย และเนื้อสมัน ทั้งยังเป็นที่อยู่ของนกน้ำนานาชนิด ในเขตทุ่งหลวงนี้ไม่มีผู้คนเข้าไปอยู่อาศัยนอกจากชายขอบ จนเมื่อในรัชกาลพระบาทสมเด็จพระนั่งเกล้าเจ้าอยู่หัว สยามทำสงครามเพื่อขจัดอิทธิพลของญวนที่เข้ายึดครองเขมร พระบาทสมเด็จพระนั่งเกล้าเจ้าอยู่หัวจึงโปรดเกล้าฯ ให้ขุดคลองแสนแสบ เริ่มมีผู้คนอพยพมาอยู่อาศัยมากขึ้น

ทุ่งบางกะปิมีพื้นที่กว้างขวางมาก ครอบคลุมทั้งย่านคลองจั่นและย่านที่เป็นต้นทางของถนนสุขุมวิทในปัจจุบัน ถูกบุกเบิกเป็นนา บริเวณทุ่งบางกะปิตรงสุขุมวิทมีการตั้งโรงเรียนวัฒนาวิทยาลัย ซึ่งก่อตั้งมาตั้งแต่ พ.ศ. 2417 ส่วนทุ่งบางกะปิย่านคลองแสนแสบจากคลองหนองจอกออกไป บริเวณทุ่งแสนแสบต่อกับตอนใต้ของทุ่งรังสิตยังปรากฏว่ามีช้างป่าอาศัยอยู่เมื่อ พ.ศ. 2431 ครั้นสำรวจอีกครั้งเมื่อ พ.ศ. 2438 ได้กลายเป็นชุมชนที่อยู่ของชาวบ้าน และแหล่งเพาะปลูกไปแล้ว ส่วนช้างป่าถูกขับไล่ออกไปจนไม่เหลือ

บริเวณคลองแสนแสบ เมื่อมี "เรือขาว" โดยบริษัทนายเลิศ ได้รับความนิยมอย่างมาก ส่วนตามรายทางก็มีตลาดเกิดขึ้นริมคลองหลายแห่ง รวมถึงตลาดบางกะปิ บางกะปิย่านคลองจั่นเริ่มดังขึ้นมาหลังมีการตัดถนนลาดพร้าวและถนนรามคำแหง เกิดเคหะคลองจั่นขึ้นหลังไทยเป็นเจ้าภาพเอเชียนเกมส์ครั้งแรก

### ย่านการค้า

เดอะมอลล์บางกะปิ
ตลาดสดบางกะปิแต่เดิมเป็นเพียงร้านเล็ก ๆ 2–3 ร้าน จน พ.ศ. 2505 สุขาภิบาลบางกะปิได้จัดสร้างอาคารและตลาดสาธารณะขึ้นบนพื้นที่ 5 ไร่ 31 ตารางวา เปิดดำเนินการ พ.ศ. 2507 ขณะเดียวกันเอกชนได้สร้างอาคารพาณิชย์จำนวน 13 ห้อง และเปิดขายในปีต่อมา จน พ.ศ. 2511–2520 ห้างสรรพสินค้าน้อมจิตต์ (ปัจจุบันคือ ศูนย์การค้าเอ็นมาร์คพลาซ่า) ได้เข้ามาดำเนินการเป็นห้างแห่งแรกในย่านนี้ ขณะเดียวกันมีตลาดสดเพิ่มรวมเป็นตลาดสด 3 แห่ง พ.ศ. 2521–2530 เกิดห้างสรรพสินค้าบางกะปิ ต่อมาคือ ห้างซุปเปอร์เซฟ มีการเปิดตลาดแฮปปี้แลนด์เพิ่มอีกแห่ง ย่านบางกะปิจึงเริ่มขยายไปทางทิศตะวันตก ขณะที่แยกลำสาลีหรือทางทิศใต้ของคลองแสนแสบเริ่มมีการขยายตัวของอาคารพาณิชย์และหมู่บ้านจัดสรรเช่นกัน

ระหว่าง พ.ศ. 2531–2540 ย่านบางกะปิมีห้างสรรพสินค้าเพิ่ม คือ ห้างแมคโคร เดอะมอลล์บางกะปิ ห้างสรรพสินค้าบางกะปิคอมเพล็กซ์ และห้างดีเซมเบอร์ ปลายปี พ.ศ. 2545 ห้างเทสโก้โลตัสเข้ามาเปิดในย่านบางกะปิ ซึ่งมีการร่วมทุนกับเมเจอร์ ซีนีเพล็กซ์

การคมนาคม
---------

การคมนาคมมีทั้งทางบกและทางน้ำ โดยทางน้ำมีเรือโดยสารคลองแสนแสบ ส่วนทางบกเชื่อมต่อกับถนนสายสำคัญ คือ ถนนรามคำแหง ถนนลาดพร้าว ถนนศรีนครินทร์ ถนนนวมินทร์ และถนนเสรีไทย เป็นปลายทางของรถประจำทางบริเวณตลาดแฮปปี้แลนด์ และเป็นท่ารถตู้ ปัจจุบันมีรถไฟฟ้าสายสีเหลืองที่เปิดให้บริการและในอนาคตจะมีรถไฟฟ้ามหานคร สายสีส้ม

อ้างอิง
-------

1. ↑  "เปิดพฤติกรรมแรงงานต่างด้าวตลาดบางกะปิ". พีพีทีวี.
2. ↑  "กดปุ่มรถไฟฟ้าสายสีเหลือง จุดพลุย่าน'ลาดพร้าว-สำโรง' ตึกแถวราคาพุ่ง 'อิมพีเรียลเวิลด์'ทุ่มพลิกโฉมรอบ30ปี". มติชน.
3. ↑  โรม บุนนาค. "บางกะปิย้ายบาง จากถนนสุขุมวิทไปอยู่คลองจั่น!! เปิดตำนานพื้นที่กรุงเทพฯเป็นป่าชุ่มน้ำมาก่อน!". ผู้จัดการออนไลน์.
4. ↑  รุ่งทิวา ประโยชน์สมบูรณ์. "ผลกระทบจากธุรกิจค้าปลีกขนาดใหญ่ที่มีต่อสภาพแวดล้อมชุมชน : กรณีศึกษา ย่านบางกะปิ กรุงเทพมหานคร" (PDF). จุฬาลงกรณ์มหาวิทยาลัย. คณะสถาปัตยกรรมศาสตร์.
5. ↑  ปิยะมาศ เลิศนภากุล. "อิทธิพลของศูนย์การค้าชานเมืองด้านตะวันออกของกรุงเทพมหานคร : กรณีศึกษาย่านบางกะปิและบริเวณใกล้เคียง" (PDF). จุฬาลงกรณ์มหาวิทยาลัย. คณะสถาปัตยกรรมศาสตร์.
6. ↑  "รู้จักย่านบางกะปิแบบเจาะลึก".

| * ด
* ค
* ก
เขตบางกะปิ |
| --- |
| แขวง | 
* คลองจั่น
* หัวหมาก

 | ที่ตั้งของเขตบางกะปิในกรุงเทพมหานคร |
| ประวัติศาสตร์ | 
* จังหวัดพระนคร
	+ อำเภอบางกะปิ
* เขตบางกะปิ

 |
| ภูมิศาสตร์ | 
* คลองแสนแสบ
* คลองลาดพร้าว
* คลองเกรียง
* คลองอ้ายหลาว
* คลองลำเจียก
* คลองตาหนัง
* คลองลำพังพวย
* คลองบ้านม้า 2
* คลองวังใหญ่บน
* คลองโคลัด
* คลองบึงบ้านม้า
* คลองหัวหมาก
* คลองกะ
* คลองจั่น
* คลองทรงกระเทียม

 |
| เศรษฐกิจ | 

|  |  |
| --- | --- |
| คมนาคม | 
* ถนน
	+ ลาดพร้าว
	+ รามคำแหง
	+ พระราม 9
	+ นวมินทร์
	+ ศรีนครินทร์
	+ เสรีไทย
* ทางด่วน
	+ ฉลองรัช
	+ ศรีรัช
* รายชื่อทางแยก
	+ ลำสาลี
* รถไฟฟ้า
	+ รถไฟฟ้าสายสีเหลือง
		- ลาดพร้าว 101
		- บางกะปิ
		- แยกลำสาลี
		- ศรีกรีฑา
	+ *สายสีส้ม* (กำลังก่อสร้าง)
* เรือโดยสารคลองแสนแสบ

 |
| ธุรกิจ | 
* ย่านบางกะปิ
* เดอะมอลล์ บางกะปิ
* ตลาดแฮปปี้แลนด์

 |

 |
| สังคม | 

|  |  |
| --- | --- |
| การศึกษา | 
* มหาวิทยาลัยรามคำแหง
	+ โรงเรียนสาธิต
* มหาวิทยาลัยรัตนบัณฑิต
* มหาวิทยาลัยอัสสัมชัญ
* สถาบันบัณฑิตพัฒนบริหารศาสตร์
* โรงเรียนเทพลีลา
* โรงเรียนบางกะปิ
* โรงเรียนบ้านบางกะปิ
* โรงเรียนมัธยมบ้านบางกะปิ

 |
| กีฬา | 
* ศูนย์กีฬาหัวหมาก
	+ ราชมังคลากีฬาสถาน
	+ อินดอร์ สเตเดียม หัวหมาก
* สโมสรฟุตบอลพราม แบงค็อก
* พิพิธภัณฑ์กีฬาแห่งชาติ

 |
| คุณภาพชีวิต | 
* การเคหะแห่งชาติ
* โรงพยาบาลรามคำแหง

 |
| วัฒนธรรม | 
* วัดจันทวงศาราม
* วัดเทพลีลา
* วัดพระไกรสีห์
* วัดบึงทองหลาง
	+ พระครูธรรมสมาจารย์
	+ พระครูพิศาลวิริยคุณ
* วัดศรีบุญเรือง
* *สวนสนุกแฮปปี้แลนด์* (ยุติ)

 |

 |
| หมวดหมู่ หมวดหมู่ |